Njemačka i Britanska upozorenja oko Iraka. 9/8/02 - 2002-08-09
G. Schroeder tvrdi da bi napad na Irak mogao razoriti svjetsku koaliciji protiv terorizma, dok upozorenja protiv napada na Irak stižu i
Njemački kancelar Gerhard Schroeder tvrdi da bi napad na Irak mogao razoriti medjunarodnu koaliciju za borbu protiv terorizma. On je upozorenje protiv takvog napada iznio u članku kojeg je objavio dnevni list Bild. U intervjuu za drugi njemački list, Suddeutsche Zeitung, njemački ministar vanjskih poslova Joschka Fischer upitao se da li američki lideri uopšte shvataju rizike u vezi sa prisilnom promjenom režima u Bagdadu. On, naime, kaže da bi promjene i nemiri do kojih bi došlo nakon promjene režima mogle Ameriku prisiliti da na Srednjem Istoku ostane vojno prisutna i nekoliko narednih decenija. Londonski dnevni list Independent izvještava da je Britanija Sjedinjenim Državama veoma ozbiljno savjetovala da ne napadaju Irak. Diplomatski izvori i izvori britanskog Ministarstva odbrane, kako navodi list, smatraju da bi američki napad na Irak pojačao rizik od intenziviranja sukoba u Afghanistanu, Izraelu i Kashmiru. Jedan od britanskih zvaničnika kaže, da, izgleda, Sjedinjene Države to nisu uzele u obzir. List Independent navodi da Britanija ima odredjene rezerve i u vezi sa američkim planovima za svrgavanje iračkog predsjednika. Britanski zvaničnici, piše ovaj list, strahuju da ne postoji alternativna vlada koja bi popunila prazninu nakon odlaska Saddama Husseina i da bi napad na Irak mogao potpuno destabilizirati tu zemlju do mjere da bi za smirivanje bile neophodne ogromne mirovne snage. Američki zvaničnici su sasvim jasno izrazili svoju želju da Saddam Hussein bude oboren sa vlasti, optuživši ga da nastoji da pribavi oružja za masovna razaranja. Ali, predsjednik Bush i Bijela Kuća u više su navrata ponovili da još nije donesena nikakva odluka o tome da li da se ide u napad na Irak ili ne.